b'\n_START_ARTICLE_\nSalsa (tanssi)\n_START_PARAGRAPH_\nSalsa on er\xc3\xa4s latinalaisamerikkalaisen tanssin muoto, joka on suosittua my\xc3\xb6s Pohjois-Amerikassa, Euroopassa ja Aasiassa. Salsa on joidenkin mielest\xc3\xa4 alun perin kotoisin Kuubasta ja toisen mielest\xc3\xa4 New Yorkista. Salsaa tanssitaan paritanssina, mutta sit\xc3\xa4 voi harjoitella my\xc3\xb6s yksin\xc3\xa4\xc3\xa4n._NEWLINE_Salsa-tanssiin liittyy salsa-musiikki. Sana on espanjaa ja tarkoittaa kastiketta. Salsa-musiikin rytmi on tyypillisesti kahdeksanjakoinen. Yleens\xc3\xa4 tanssissa on kolme askelta nelj\xc3\xa4\xc3\xa4 iskua kohti. Salsa-tanssijat eiv\xc3\xa4t my\xc3\xb6sk\xc3\xa4\xc3\xa4n liiku lattialla kovin paljon, vaan tanssivat melko lailla paikoillaan._NEWLINE_Salsa-tanssit voidaan jakaa kahteen tyylisuuntaan, kuubalaiseen Casino-salsaan ja Crossbory Style -salsoihin. Tai eri salsatyylej\xc3\xa4, kuten kuubalaista salsaa ja eri Crossbody-tyylej\xc3\xa4 voi my\xc3\xb6s pit\xc3\xa4\xc3\xa4 eri tansseina, joissa on kuitenkin samantyylinen rytmi ja samankaltaisia kuvioita, koska eri salsatyylit erovat liikeradoiltaan ja elementeilt\xc3\xa4\xc3\xa4n toinen toisistaan. Niin sanotuissa Crossbody Style -salsassa tanssin seuraaja ja viej\xc3\xa4 liikkuvat k\xc3\xa4yt\xc3\xa4nn\xc3\xb6ss\xc3\xa4 toisiaan vastakkain ja toistensa ymp\xc3\xa4ri linjassa koko ajan samaan tapaan kuin esim. Lindy Hopissa. Tunnetuimmat Crossbody Style -salsatyylit ovat New York Style salsa ja Los Angeles Style salsa, joista ensimm\xc3\xa4ist\xc3\xa4 kutsutaan kansainv\xc3\xa4lisesti my\xc3\xb6s lyhyesti nimell\xc3\xa4 mambo tai on2 ja j\xc3\xa4lkimm\xc3\xa4ist\xc3\xa4 nimell\xc3\xa4 salsa tai on1. Kuubalaisessa salsassa eli casinossa liikerata muistuttaa py\xc3\xb6ristynytt\xc3\xa4 kolmiota._NEWLINE_Suomessa on tanssittu kuubalaista parisalsaa vuodesta 1994 ja se on yleisin salsatyyli Suomessa. Crossbody style -salsojen harrastus alkoi Suomessa vuonna 2000 ja on viime vuosina lis\xc3\xa4\xc3\xa4ntynyt voimakkaasti. Tanssikoulujen ja kaupunkien y\xc3\xb6kerhojen/baarien salsailtojen lis\xc3\xa4ksi salsaa on alettu tanssia my\xc3\xb6s jonkin verran tanssilavoilla. Suomen aktiivisimmat salsayhteis\xc3\xb6t l\xc3\xb6ytyv\xc3\xa4t Helsingist\xc3\xa4, Tampereelta ja Turusta.'